भारतीय बोले-पाकिस्तानी डिजाइनर ने बना दिया जोकर, किसी ने पहना मेहंदी का ब्लाउज
हीरोइन ने बाल मुंड़वाकर सिर पर मेहंदी से बनवाया डिजाइन। भारतीय बोले-पाकिस्तानी डिजाइनर ने लड़की को बनाया जोकर, किसी ने पहनी मेहंदी की ब्लाउज।
मेहंदी हजारों सालों से भारतीय महिलाओं के श्रृंगार का हिस्सा रही है। शादी के मौके पर हाथ-पांव में लगी मेहंदी दुल्हन की सुंदरता में चार चांद लगा देती है। लेकिन क्या हो अगर कोई हाथ-पांव की जगह मेहंदी का डिजाइन अपने गंजे सिर पर बनवा ले। जी हां; एक पॉपुलर मेक्सिकन एक्ट्रेस ने ऐसा ही किया है ।
एक पाकिस्तानी हिना आर्टिस्ट की सलाह पर उन्होंने अपने गंजे सिर को मेहंदी के रंगों पर भर दिया। कई लोग उनके इस फैशन की तारीफ कर रहे हैं तो कुछ ऐसे भी हैं जो इसे ‘शरारत’ बता रहे हैं। कई लोग तो यह भी कह रहे हैं कि पाकिस्तानी आर्टिस्ट ने अजीबोगरीब सलाह देकर पॉपुलर एक्ट्रेस को ‘जोकर’ बना दिया।
सिर पर बाल नहीं थे तो लगवाई मेहंदी
पॉपुलर मैक्सिकन एक्ट्रेस लुपिटा न्योंगो ने अपने इस अनोखे फैशन के बारे में इंस्टाग्राम पर लंबा पोस्ट लिखा है। उन्होंने बताया कि खूब सजने संवरने के बाद भी उन्हें अपना गंजा सिर खाली-खाली लग रहा था। ऐसे में फंक्शन में जाने से एक रात पहले उन्होंने पाकिस्तानी मेहंदी आर्टिस्ट सबीन से बात की।
दरअसल, एक साल पहले लुपिटा एक पाकिस्तानी शादी में शामिल हुई थीं। जहां उन्होंने महिलाओं के हाथ में मेहंदी देखी थी। यहीं से उन्हें मेहंदी लगाने का आइडिया आया।
सबीन ने हाथ की जगह लुपिटा को गंजे सिर पर मेहंदी लगाने की सलाह दी। जिसके बाद उन्होंने ऐसा किया भी।
खबर में आगे बढ़ने से पहले इस पोल के माध्यम से अपनी राय साझा करते चलें…
मीरा नायर के बुलावे पर पहुंची थीं
दरअसल, फिल्म ‘मानसून वेडिंग’ बनाकर वाहवाही लूट चुकीं भारतीय मूल की अमेरिकी फिल्म डायरेक्टर मीरा नायर ने अपने एक फंक्शन में लुपिटा को बुलाया था। ऐसे में लुपिटा वहां साड़ी पहनकर जाना चाहती थीं। लेकिन साड़ी पहनने के बाद उन्हें अपना सिर खाली-खाली लग रहा था तो उन्होंने पाकिस्तानी आर्टिस्ट से उसपर मेहंदी बनवा ली।
मेहंदी सिर पर लगाना भी है फायदेमंद
सिर पर मेहंदी लगाने को लेकर सोशल मीडिया पर भले लुपिटा का मजाक उड़ रहा हो, मगर आयुर्वेद में ऐसा करना फायदेमंद बताया गया है। मेहंदी को सिर पर लगाने से ठंडक मिलती है। कई लोग माइग्रेन के दर्द में भी मेहंदी लगाने की सलाह देते है।
लेकिन सेहत के लिए लोग मेहंदी को बालों के ऊपर ही लगाते हैं। सिर पर डिजाइन के लिए मेहंदी लगाना अपने आप में अनोखा मामला है।
वैसे यह बात भी निश्चित नहीं है कि लुपिटा ने जो मेहंदी अपने सिर पर लगाई वो पत्तों से बनी हर्बल मेहंदी थी या आर्टिफिशियल हिना। आर्टिफिशियल हिना सिर पर लगाने से एलर्जी और जलन का भी खतरा हो सकता है।
मेहंदी से ही बना लिया था ब्लाउज
मेहंदी से अलग-अलग स्टाइल और फैशन की तस्वीरें सोशल मीडिया पर अक्सर वायरल होती रहती हैं। ऐसी ही एक फोटो वायरल हुई थी, जिसमें शादी के मौके पर एक महिला ने ब्लाउज के डिजाइन में मेहंदी लगाई थी। जो देखने में बिल्कुल ब्लाउज की ही तरह ही दिख रहा था। लेकिन वहां कोई कपड़ा नहीं था। महिला ने अपने कंधे, बाजू और पीठ पर मेहंदी से ही ब्लाउज की तस्वीर उकेरी थी।
मांग टीका और लहंगा में नजर आई थी अमेरिकी एक्ट्रेस
वैसे यह पहला मौका नहीं है जब किसी विदेशी एक्ट्रेस ने इंडियन स्टाइल अपनाया हो। इससे पहले टॉप अमेरिकन एक्ट्रेस फराह अब्राह्म भी देसी लुक में नजर आई थीं।
एक अवॉर्ड शो के दौरान फराह भारतीय दुल्हन की तरह सजकर पहुंची थीं। उन्होंने गुलाबी रंग का गोटेदार लहंगा पहन रखा था। इसके अलावा फराह ने चूड़ी-बिंदी, मांग टीका वगैरह भी पहन रखे थे।
फराह की यह तस्वीर देश में खूब लोकप्रिय हुई। लोगों को उनका यह देसी अंदाज भी काफी पसंद आया।
मिस्र की महारानी क्लियोपैट्रा भी लगाती थी मेहंदी
पुराने जमाने में महिलाएं हाथ और पैर सजाने के लिए मेहंदी लगाती थीं। बॉलीवुड सॉन्ग 'चन्ना मेरेया' के बाद से लड़के भी मेहंदी शौक से लगवा रहे हैं। मेहंदी के हर खूबसूरत डिजाइन के पीछे एक मतलब छिपा रहता है।मिस्र की सभ्यता में मेहंदी का जिक्र मिलता है।
बेहद सुंदर मानी जाने वाली रानी क्लियोपैट्रा हिना का इस्तेमाल खूबसूरती को बढ़ाने के लिए करती थी। मिस्र के लोग भी मेहंदी का इस्तेमाल करते थे। खुदाई में मिली ममी के नाखूनों और बाल मेहंदी से रंगे हुए थे। मुगल 12वीं शताब्दी में मेहंदी को भारत में लाए। बेगम और रानियां हाथों पर तरह-तरह के डिजाइन बनवाती थीं। 20वीं शताब्दी से आम लोगों में मेहंदी का प्रचलन बढ़ा।
मेहंदी से जुड़ी रोचक जानकारियों के लिए वुमन भास्कर की ये स्टोरी यहां पढ़ सकते हैं।